PARARUDAN 16 BAN - Sasampune punika bangsa Israele - Bible Search\nPARARUDAN 15 PARARUDAN 17\nIndik manna miwah paksi puuh\n1Sasampune punika bangsa Israele raris mamargi saking Elim, tur ring tanggal limolas ring sasihe sane kaping kalih sasampune makaon saking Mesir, ipun raris rauh ring tegal melakange ring Sin, sane magenah ring pantaran Elim klawan Gunung Sinaine. 2Ring tegal melakange punika bangsa Israel sami pada ngrengkeng ring Dane Musa miwah Dane Harun, sapuniki baosipune: 3“Kamanah antuk tiang becikan tiang sami kapademang antuk Ida Sang Hyang Widi Wasa sakantun tiang ring Mesir. Santukan irika tiang kantun polih nunas ulam miwah ajengan sakita karep tiange. Nanging semeton makta tiang ka tegal melakange puniki mangda tiang sareng sami padem ulihan seduk.”\n4Ida Sang Hyang Widi Wasa tumuli ngandika ring Dane Musa sapuniki: “Ane jani Ulun lakar ngujanang roti uli di langite buat kita ajak makejang. Sabilang dina kita patut pesu ka tegale nuduk roti asedengan awai. Malantaran ene Ulun mintonin kaulan Ulune, apanga Ulun nawang apake ia lakar magehang titah Ulune apa tusing. 5Di dinane ane kaping nem, ia apanga nuduk roti sedengan dua wai.”\n6Irika Dane Musa miwah Dane Harun raris ngandika ring wong Israele sami sapuniki: “Ring wengine mangkin semeton sareng sami pacang pada uning mungguing sane nuntun iraga makaon saking Mesir punika Ida Sang Hyang Widi Wasa. 7Benjang semeng semeton jaga ngeton caya kamulian Idane. Ida sampun mireng pakrengkeng semetone marep ring Ida. Inggih wantah marep ring Ida kewanten! Santukan tiang puniki wantah nglaksanayang sapatitah Idane kewanten.” 8Dane Musa malih ngandika: “Ida Sang Hyang Widi Wasa pacang maicain semeton ulam rikalaning sore tur maicain roti rikalaning semeng, santukan Ida sampun mireng semeton pada pakrengkeng ring ayun Idane. Duaning yening semeton, ngrengkeng marep ring tiang, sujatinipun semeton ngrengkeng marep ring Ida Sang Hyang Widi Wasa.”\n9Dane Musa raris ngandika ring Dane Harun sapuniki: “Orahinja pasamuane makejang apanga teka tangkil dini di ayun Ida Sang Hyang Widi Wasa, sawireh Ida suba mireng pakrengkengnyane.” 10Rikala Dane Harun ngandika ring pasamuan Israele, ipun pada matolihan ka tegal melakange, irika jeg panggihin ipun caya kaluihan Ida Sang Hyang Widi Wasa ring margane. 11Ida Sang Hyang Widi Wasa raris ngandika ring Dane Musa sapuniki: 12“Ulun suba mireng pakrengkeng bangsa Israele. Orahin ia jani mungguing sanjane ia lakar naar be, tur semengane ia lakar maan naar roti sakita karepne. Ulihan keto ia lakar pada nawang mungguing Ulun ene Ida Sang Hyang Widi Wasa, Widinnyane.”\n13Rikala sore tumuli rauh paksi puuh tan kadi-kadi akehipun kantos nglikub genahipune makemah. Tur rikala semeng, sakuub pakemahane punika kalikub antuk ambun. 14Rikala ambune punika ical, tumuli kanten wenten barang marupa sakadi siksik alus, sakadi damuh kantos mabrarakan ring tegale. 15Rikala kakantenang antuk bangsa Israele, ipun tan uning napike punika. Irika ipun tumuli sami pada saling takenin sapuniki: “Apa ene?”\nDane Musa tumuli ngandika ring ipun sapuniki: “Puniki roti paican Ida Sang Hyang Widi Wasa sane makadados ajeng-ajengan semetone sareng sami. 16Ida Sang Hyang Widi Wasa sampun ngandikayang, mangda semeton suang-suang nyabran rahina nuduk manut kaperluannyane inggih punika kalih liter buat anak adiri.”\n17Bangsa Israel raris ngamargiang sapatitah Ida Sang Hyang Widi Wasa. Suang-suang pada nuduk, wenten sane munduhang langkung ring kalih liter, wenten taler sane kirang. 18Rikala takeh ipun, sane munduhang akeh nenten ipun lebih, miwah sane munduhang akidik nenten ipun kirang. Suang-suang munduhang manut kaperluannyane. 19Dane Musa ngandika ring ipun sapuniki: “Isapasirako saking pantaran semetone tan pisan kalugra numanang rotine punika kantos rauh ring rahinane benjang.” 20Yadiastun kadi asapunika, taler wenten sane tan nyak miragiang pangandikan Dane Musa punika. Ipun nyimpen rotine punika akidik kantos benjangne. Nanging benjang semengane ajengane punika panggihin ipun sampun berek tur muled. Dane Musa raris duka pisan ring ipun. 21Nyabran semeng bangsa Israele ngambil manut kaperluannyane suang-suang. Yen suryane sampun tegeh rotine sane kantun punika raris enceh tur maliah ring tanahe.\n22Ring rahinane sane kaping nem, ipun ngambil rotine punika sedengan kalih rahina, inggih punika petang liter buat jadma adiri. Irika parapamimpin pasamuane pada rauh ring Dane Musa nguningayang indike punika. 23Nanging pangandikan Dane Musa ring dane sapuniki: “Ida Sang Hyang Widi Wasa sampun ngandika mungguing rahinane benjang punika rahina sane suci, rahina buat mararian. Rahinane punika patut kanggen ngluihang Ida. Punika awinannya napija sane perlu kapanggang, rarisang panggang, sane perlu kalablab rarisang lablab. Sisannyane patut kanehang tur kasimpen buat anggen benjang.” 24Ipun sami pada satinut ring pangandikan Dane Musa. Ipun sami pada nyimpen sisan rotine kantos benjangne, nanging nenten wenten sane berek wiadin muled. 25Sapangrarisipun Dane Musa ngandika sapuniki: “Ajengangja rotine punika ring rahinane mangkin. Santukan ring rahinane puniki rahina Sabat, rahina buat mararian, buat ngluihang Ida Sang Hyang Widi Wasa. Ring rahina puniki semeton nenten jaga polih pangan ring jaban pakemahane. 26Nem rahina suenipun parasemeton patut munduhang ajeng-ajengan. Nanging rahinane sane kaping pitu punika rahina pararianan. Dadosipun ring rahinane punika nenten jaga wenten punapa-punapi.”\n27Nanging ring rahina sane kaping pitu, wenten taler makudang-kudang anak sane medal jaga ngambil roti, nanging ipun tan polih punapa-punapi. 28Punika awinan Ida Sang Hyang Widi Wasa ngandika ring Dane Musa sapuniki: “Buin amunapa makelonne kita tusing nyak nuut pituduh-pituduh Ulune? 29Ingetangja Ulun Sang Hyang Widi Wasa suba ngicen kita dina buat mareren. Ento krana di dinane ane kaping nem, Ulun maang kita roti sedengan dua wai. Di dinane ane kaping pitu, suang-suang patut ngoyong jumah, tur tusing dadi pesu.” 30Punika awinane anake nenten makarya ring rahinane sane kaping pitu.\n31Bangsa Israel ngwastanin ajengane punika manna. Rupanipun sakadi ketumbah, putih, tur rasanipun manis sakadi sanganan sane magula antuk madu. 32Dane Musa ngandika: “Ida Sang Hyang Widi Wasa nitahang mangda iraga nganehang manna punika akidik. Manna punika mangda kasimpen pabuat alit-alite ring benjang wekas, mangda ipun mrasidayang manggihin ajeng-ajengan sane kapaicayang ring iraga antuk Ida Sang Hyang Widi Wasa ring tegal melakange, daweg Idane nuntun iraga rarud saking Mesir.” 33Dane Musa tumuli mabaos ring Dane Harun sapuniki: “Ngalihja payuk abesik. Isinin payuke ento manna duang liter. Pejang ento di ajeng Ida Sang Hyang Widi Wasa pabuat katurunan iragane.” 34Payuke punika kagenahang antuk Dane Harun ring ajeng Peti Prajanjiane sakadi pangandikan Ida Sang Hyang Widi Wasa ring Dane Musa. 35Bangsa Israel nunas manna punika petang dasa taun suenipun kantos ipun rauh ring Kanaan, ring genahipune jenek alungguh. 36(Mungguing panakehan sane kanggen nakeh ring masa punika madaging duang dasa liter.)


Aturang - kamus bahasa bali\nAngayubagia pisan aturang titiang majeng ring Ida Sang Hyang Widhi Wasa, duaning sangkaning asung kerta wara nugraha Ida, cakepan alit puniki prasida embas. Duaning sangkaning sih Ida, titiang prasida muputang cakepan puniki, yadiastun kantun akéh kakirangannyané.\nIn Balinese: Cicinge lakar anggon jaminan, to aturang ka bale banjar.\nIn Balinese: asapunike sane preside katur, dumogi napi sane aturang tityang wenten pikenoh nyane.\nIn Balinese: Inggih sekadi asapunika sane prasida aturang titiang.\nIn Balinese: Punika penampen sane nyidayang tiang aturang, yening wenten iwang ring penampen tityang, tityang nunas pangampura.\nIn Balinese: Wantah kadi asapunika sane prasida aturang titiang.\nIn Balinese: Wantah kadi asapunika sane prasida aturang titian, mogi-mogi napi sane aturang titian mawiguna antuk iraga sareng sami.\n↑ Yén Bénjang Tiang dados Présidén oleh I Putu Supartika, https://suara-sakingbali.blogspot.co.id/


Kejadian 30 (BALI)\n1Ritatkala Dane Rahel rumasa mungguing dane nenten mrasidayang ngembasang putra pabuat Dane Yakub, dane rumasa iri ati marep ring rakan danene. Dane raris matur ring Dane Yakub, sapuniki: “Yen ngraris nenten sida antuk beli tiang maderbe pianak, becikan sampun tiang padem.”\n2Dane Yakub raris menggah ring Dane Rahel, sarwi ngandika: “Beli ene tusingja Widi. Tuah Ida ngraga ane ngranayang adi tusing dadi ngelah pianak.”\n3Dane Rahel raris matur: “Niki Ni Bilha, panyeroan tiange, rarisang beli matemu semara ngajak ipun, mangda ipun ngembasang rare tur ulihan ipun tiang prasida maderbe pianak.”\n4Dane raris ngaturang panyeroan danene, tur Dane Yakub raris ngambil ipun kanggen rabi.\n5Irika Ni Bilha raris beling, tur ngembasang rare lanang adiri pabuat Dane Yakub.\n6Dane Rahel tumuli mabaos sapuniki: “Ida Sang Hyang Widi Wasa sampun mapaica tetepasan sane adil ring tiang, santukan Ida sampun nagingin pinunas tiange, malantaran Ida maicayang rare muani adiri ring tiang.” Punika awinanipun rarene punika kapesengin: Dan.\n7Ni Bilha malih beling, tur ngembasang rare lanang sane kaping kalih pabuat Dane Yakub.\n8Dane Rahel raris mabaos sapuniki: “Sanget pesan baan tiang malomba nglawan embok tiange, nanging tiang ane menang.” Rarene punika raris icen dane pesengan: Naptali.\n9Rikala Dane Lea uning, mungguing dane nenten jaga malih ngembasang rare, dane raris ngaturang Silpa, panyeroan danene mangda kanggen rabi antuk Dane Yakub.\n10Irika Ni Silpa raris ngembasang rare lanang adiri pabuat Dane Yakub.\n11Dane Lea tumuli mabaos sapuniki: “Sane mangkin tiang katiban aget.” Anake alit punika raris kapesengin: Gad.\n12Ni Silpa malih ngembasang rare sane kaping kalih pabuat Dane Yakub.\n13Dane Lea malih mabaos: “Tiang rumasa bagia pisan. Sane mangkin anake luh-luh jaga ngwastanin tiang bagia.” Anake alit punika raris kapesengin: Aser.\n14Rikalaning masan ngampung gandum, Dane Ruben malancaran ring tegale. Irika dane polih nuduk woh dudaim. Woh punika katurang ring Dane Lea, biang danene. Dane Rahel raris mabaos ring Dane Lea, sapuniki: “Embok, icenja tiang woh dudaime sane kakeniang antuk okan emboke punika.”\n15Dane Lea masaur sapuniki: “Apake tonden liang keneh adine, baane suba nyuang kurenan emboke? Jani buin adi makeneh nyuang buah dudaim pianak emboke.” Pasaur Dane Rahel: “Yen sapunika, rarisang embok sirep ngajak ibeli ring wengine puniki, makadados pasilur woh dudaim okan emboke punika.”\n16Sorene punika rikala Dane Yakub rauh saking pategalane, Dane Lea raris nganampekin dane, sarwi matur sapuniki: “Ring wengine mangkin, beli patut merem ring genah tiange, santukan beli sampun sewa tiang antuk woh dudaim pianak tiange.” Duaning punika, ring wengine punika Dane Yakub raris merem sareng Dane Lea.\n17Ida Sang Hyang Widi Wasa raris nagingin pinunas Dane Lea. Dane Lea mobot, tur ngembasang rare lanang sane kaping lima pabuat Dane Yakub.\n18Dane Lea raris mabaos sapuniki: “Ida Sang Hyang Widi Wasa sampun mapaica upah ring tiang, santukan tiang sampun nyerahang panyeroan tiange ring somah tiange.” Rarene punika raris kapesengin: Isakar.\n19Wusan punika Dane Lea malih mobot, tur ngembasang rare lanang sane kaping nem pabuat Dane Yakub.\n20Dane Lea raris mabaos sapuniki: “Ida Sang Hyang Widi Wasa sampun maicayang paica sane luih ring tiang. Sane mangkin somah tiange jaga ngajiang tiang, santukan tiang sampun nemnem ngembasang rare lanang pabuat dane.” Rarene punika raris kapesengin: Sebulon.\n21Wusan punika dane raris ngembasang rare istri adiri, tur rarene punika kapesengin: Dina.\n22Ida Sang Hyang Widi Wasa raris eling ring Dane Rahel. Ida raris nagingin pinunas danene, tur ngampakang garba wasan danene.\n23Dane Rahel raris mobot tur ngembasang rare lanang adiri. Dane raris mabaos sapuniki: “Ida Sang Hyang Widi Wasa sampun ledang ngicalang malan tiange.”\n24Rarene punika raris icen dane pesengan: Yusup, kadulurin baos sapuniki: “Dumadakja Ida Sang Hyang Widi Wasa mapaica rare lanang malih adiri ring tiang.”\n25Sasampun Dane Rahel ngembasang Dane Yusup, Dane Yakub raris matur ring Dane Laban: “Sane mangkin icenja tiang mapamit, mangda mrasidayang tiang budal ka umah palekadan tiange.\n26Paicayang taler somah-somah miwah pianak-pianak tiange, sane pinaka dados upah tiange ngayah ring ua, mangdane tiang budal. Santukan ua sampun wikan, kadi asapunapi sarat tiange ngayah ring ua.”\n27Nanging Dane Laban ngandika ring dane, sapuniki: “Yen cening ngidepang, edaja cening makaad. Sawireh ua suba ngrasayang, mungguing Ida Sang Hyang Widi Wasa ngamertanin ua ulihan cening.”\n28Malih dane ngandika: “Ane jani pastiangja upah ceninge ane patut bayah ua, ua lakar mayah.”\n29Pasaur Dane Yakub ring dane, sapuniki: “Ua ngraga sampun wikan, kadi asapunapi indik tiange ngayah ring ua, samaliha kadi asapunapi kawentenan ingon-ingon uane, sasukat angonang tiang.\n30Santukan sadurung tiange rauh mriki, arta branan uane nentenja akeh, nanging sane mangkin sampun maweweh-weweh. Tur sasukat tiange iriki, Ida Sang Hyang Widi Wasa sampun ngamertanin ua. Sane mangkin sampun masanipun tiang mlajah mataki-taki dados jadma.”\n31Pangandikan Dane Laban: “Apa ane patut baang ua cening?” Atur Dane Yakub: “Sampunangja tiang icena punapa-punapi. Tiang nyadia malih ngangonang miwah miara kambing miwah biri-birin uane, yen ua saadung ring indike sane kadi asapuniki:\n32Ring rahinane mangkin tiang jaga nglintang ring pantaran kambing miwah biri-birin uane. Sakancan kambing miwah biri-biri sane bulunnyane brintik miwah belang, punika jagi anehang tiang. Sakancan biri-birine sane selem miwah sakancan kambinge sane brintik miwah belang punika sane dados upah tiange.\n33Benjang pungkur, rikalaning ua nureksain upah tiange, irika jagi sinah indik kajujuran tiange. Sakancan kambing sane nenten brintik miwah belang, miwah biri-biri sane nenten selem, yen wenten ring pantaran derben tiange, dados ua maosang, mungguing ubuhane punika antuk tiang mamaling.”\n34Dane Laban tumuli ngandika, sapuniki: “Melah masih raos ceninge ento. Jalan jalanang buka keto.”\n35Ring rahinane punika ugi Dane Laban nganehang sakancan kambingnyane sane muani sane poleng-poleng wiadin brintik, miwah sakancan kambingnyane sane lua sane belang wiadin brintik, wiadin sakancan sane madaging warna putih ring awaknyane. Kadi asapunika taler sakancan biri-birine sane selem, sami anehang dane. Ingon-ingone punika raris sami serahang dane ring paraokan danene sane lanang, mangda kapiara.\n36Wusan punika Dane Laban raris ngatehang ingon-ingon danene sane poleng-poleng punika iwau kesah saking Dane Yakub sawatara pamargian tigang rahina dohipun. Sisannyane kantun kangonang antuk Dane Yakub.\n37Dane Yakub raris ngrereh carang wit hawar, wit badam miwah berangan sane kantun matah, raris pelutin dane ngantos poleng pakantenanipun.\n38Carang-carang taru sane sampun pelutin dane punika raris kagenahang ring arepan genah kambing miwah biri-birine sering nginem toya. Carang-carange punika kagenahang irika, santukan kambing miwah biri-birine sering malumbahan irika, rikalaning ipun nginem toya.\n39Yening kambing miwah biri-birine punika malumbahan nampek ring carang-carang tarune punika, panakipune sinah jaga poleng-poleng, brintik miwah belang.\n40Dane Yakub tumuli nganehang biri-birine punika, raris kapapasang ring kambing ingon-ingon Dane Laban sane poleng-poleng miwah selem. Kadi asapunika indik Dane Yakub munduhang ingon-ingon pabuat ragan danene ngraga, tur kanehang saking druen Dane Laban.\n41Sabilang kambing miwah biri-birine sane siteng-siteng malumbahan, Dane Yakub ngenahang carang-carang tarune punika ring genah kambing miwah biri-birine punika nginem toya, mangda ipun malumbahan nampek ring carang-carang tarune punika.\n42Nanging yen kambing miwah biri-birine sane lemet-lemet malumbahan, carang-carang tarune punika nenten kagenahang irika. Dadosipun, ingon-ingon sane lemet-lemet dados druen Dane Laban, nanging sane siteng-siteng dados druen Dane Yakub.\n43Kenginan Dane Yakub dados anak sane sugih pisan. Dane akeh madue kambing miwah biri-biri, unta miwah keledae, panjak luh muani.


MARKET ZONING TUR ZONA BANTUAN ANGGO NGWANTU KRAMA ANE TUSING NGELAH SELAMI PANDEMI COVID-19 - BASAbaliWiki\nMARKET ZONING TUR ZONA BANTUAN ANGGO NGWANTU KRAMA ANE TUSING NGELAH SELAMI PANDEMI COVID-19\nPutu Hari Mahardika Susila\nI Putu wicaksana\nyou can to do anything the best for you! Fighting!\nBecik pisan artikel puniki, liu pikenohnyane angge pemerintah lan krama makasami. Suksma\nBecik pisan puniki\nSharing is caring, very awesome article 😍\nPande Made Ariawan\n👍suksma antuk informasine, becik pisan niki\nTiang setuju ajak tulisan puniki, Nanging perlu karunguang bahwa ada upaya pemerintah kabupaten/kota, kecamatan, desa/kelurahan ajaka Lembaga Swadaya Masyarakat antuk nglaksanayang pendataan ulang krama bali ane bakal trima wantuan utawi bantuan sosial ring Bali. Prakarane data-data krama bali ane trima wantuan ring tingkatan pemerintah punika malen-lenan, karana kuang-ne nyocokang data-data ring pemerintah kabupaten/kota ajaka pemerintah provinsi lan data-data ring pemerintah provinsi ajaka pemerintah pusat. Durung tur kepentingan para politikus ane ngabetang ring dija ane desa-desa diprioritaskan utawi diunggulkan ngemangan wantuan.\nBecik pisan tulisan puniki, mangda pemerintah ngewacen tulisan niki mangda bisa kaanggen referensi angge ngambil keputusan. Mangda pemerintah masih sane ring pusat, provinsi, kabupaten, desa, lan dusun bekerja keras apang mekejang rakyat sareng sami mangda state becik ring kesehatan fisik lan mental.\nMakejang anake jani sedeng ngarepin masa-masa sukeh ulian pandemic COVID-19 ne. Sektor ekonomine jeg usak baana tur liu anake gresyuh tur waswas,ngawit uli pamerintah kanti tuun ka masyarakate.\nAda makudang-kudang utsaha ane suba jalananga ajak pamerintahe apang nyidang nyaga Baline setata stabil ekonomine tur apang para kramane nyidang nu madaar. Manut tiang, pamerintah secara umum suba luung. Nanging, iraga musti ngerti tur ngresep indik panadin gering agune buka jani, ento tusing len tuah pikayun Ida Hyang Widhi.Anake lekad, anake mati, kena bancana, gelem, ento makejang anak suba siklus alam adane. Makejang anak titah Widhi. Ento patutmasi ingetang.Makejang majalan antuk karma soang-soang.\nI raga pinaka panjak Ida Bhatara anak sujatine tusing nawang apa-apa indik jagate ene. I raga tuah nyidang ngliunin nunas sueca tur waranugraha,apang I raga saya paek ajak Hyang Widhine.\nYen manut tiang, malarapan antuk alasan ne, yen tiang dadi pamerintah, ne pinaka tanggung jawa ane baat sajan. Ento awanan, ane dadi laksanayang jani olih pamerintahe tuah setata ngingetin para kramane ajak makejang apang setata inget tur seleg nunas slamet ring Ida Hyang Paramawisesa. Suba lantas keto, I raga nyidang nyaga stabilitas ekonomine yen I raga magae bareng-bareng, dadi pedagang kecil, tur jasa ekspedisi. Ditu I raga nyidang ngae market zone di makudang-kudang titik ane suba steril tur ketat protokol kesehatane.\nPamerintah masi lakar ngemaang wantuan pipis modal ane prosesne kalaksanayang olih tim kusus tur relawan ane ngayah lascarya ngwantu karahajengan prajane tur negarane di masan sukeh buka kene, apa buin jani nyidang kawantu olih TNI tur Polrine.\nPosko-posko tim kusus ne majaga di soang-soangkecamatan.Tugasne ngemang wantuan ka kramane nganggo sistem pemanggilan salaganti manut data-data ane bakatang uli sensus penduduk di capil daerah ento. Ene matetujon ngemang wantuan ka anake ane saja-saja tusing ngelah apa, tur apang wantuane kasebar merata, masi apanga tusing anakengantri liu.\nWantuan buka kene musti jaga bareng-bareng apang ketat caraanak majaga di VIP. Proses ngemang wantuan masi musti kadata teliti sajan olih petugas ane kompeten apang tusing ada korupsi di penyaluran wantuane. Wantuane dadimarupa sembako, pipis, utawi apa ja ane dadi daar makelo. Mupulang pipis wantuan ene dadi nganggo sistem donasi karekening pamerintah,utawi nganggo kas daerah.


Matius 13 (BALI)\n1Ring rahina punika Ida Hyang Yesus medal saking umahe punika tur malinggih ring sisin danune.\n2Akeh anak sane pada rauh ngrunyung Ida, kantos Ida munggah ka jukunge, tur irika Ida malinggih. Anake sareng akeh punika sami pada majujuk ring pasisin danune.\n3Akeh pisan Ida mapaica paurukan ring anake punika, masrana antuk pangande, sapuniki pangandikan Idane: “Ada anak ane pesu lakar nyambeh bibit di tegalne.\n4Dugas bibite ento kasambehang, ada abagian ane ulung di lubukane, lantas teka kedise ngamah bibite ento kanti telah.\n5Ada buin abagian ane ulung di tanahe ane madasar batu paras, ane tanahne daken. Bibite ento enggal mentik, sawireh tanahne daken.\n6Nanging disubane tegeh suryane, bibite ento layu, lantas tuh sawireh akahne ngampar.\n7Ada buin abagian ane ulung di tanahe ane enu misi tunggak-tunggak ketket. Dikalan bibite ento mentik, ketkete masih milu tumbuh, ketkete sayan gede tur naonin bibite ento kanti mati.\n8Ane buin abagian ento ulung di tanahe ane lemek. Bibite ento lantas mentik mokoh tur lanus, laut mabuah ada tikel ping satus, ada tikel ping nem dasa, ada ane tikel ping telung dasa.”\n9Ida Hyang Yesus ngandika: “Yen ragane ngelah kuping, padingehangja!”\n10Irika parasisian Idane raris nangkilin Ida tur mataken asapuniki: “Napi awinanipun Guru ngurukang anake punika nganggen pangande?”\n11Pangandikan Ida Hyang Yesus: “Cening kalugra nawang rahasia unduk Ida Sang Hyang Widi Wasa ngadegang Pamrentahan Idane di gumine ene, nanging anake ane lenan ento tusing kalugra.\n12Sawireh nyenja ane suba ngelah, ia lakar buin kicen kanti ia lebihan, nanging ane tusing ngelah apaja ane enu gelahanga lakar kambil uli anake ento.\n13Ento krana Guru ngraos teken anake ento aji pangande: Apang yadiapinja ia ningalin, nanging ia tusingja nepukin, yadianja ia madingehang, nanging ia tuara ningeh wiadin ngresep.\n14Dadinne tegep sabdan Ida Sang Hyang Widi Wasa ane kawarahang olih Nabi Yesaya, ane kene: ‘Ragane lakar madingehang, tur madingehang nanging tuara ngresep, ragane lakar ningalin tur nlektekang, nanging tusing bakal nepukin.\n15Sawireh pepineh bangsane ene suba peteng, tur kupingne suba tebel, buina paningalane suba ngidem, apanga ia eda kanti nepukin aji paningalane, tur ningeh aji kupingne, laut ia ngesehin pepinehne tur mabalik nyungsung Ulun kanti Ulun nyegerang ia.’\n16Bagia pesan cening, sawireh paningalan ceninge nyidayang ningalin tur kuping ceninge nyidayang ningeh.\n17Guru mapitutur teken cening: Sujatinne liu pesan nabi muah parakaulan Ida Sang Hyang Widi Wasa ane dot ngetel nyingakin ane tingalin cening, nanging dane tusing nyidayang nyingakin, tur dane dot pesan mirengang apa ane dingeh cening, nanging dane tuara maan mirengang.”\n18“Ento krana padingehangja piteges pangande anak ane nyambeh bibite ento.\n19Asing-asing anak ane ningeh sabda unduk Ida Sang Hyang Widi Wasa ngadegang pamrentahan Idane, nanging ia tuara ngresep teken sabdane ento, ento patuh buka bibite ane ulung di lubukane. Lantas teka I Jaat ngrampas sabda ane kasambehang di pepineh anake ento.\n20Bibite ane ulung di tanahe ane madasar batu paras, ento anak ane ningeh sabdane tur enggal ia nampi saha liang.\n21Nanging sabdane ento tusing makah dalem di kenehne, tur tusing makelo tuuhne. Dikalane ada sangsara wiadin kakewehan uli krana sabdane ento, ia lantas mundur.\n22Ane mentik di tengah ketkete, ento anak ane madingehang sabdane, nanging sabdane ento kakalahang baan kasumangsayan idup di gumine muah kuduan teken kasugihan, kanti tusing nyidayang mabuah.\n23Ane kasambehang di tanahe ane lemek, ento anak ane madingehang sabdane tur karesep-resepang di ati. Ento krana ia mabuah, ada tikel ping satus, ada tikel ping nem dasa ada ane tikel ping telung dasa.”\n24Malih Ida mapidarta antuk pangande tiosan ring anake punika sapuniki: “Pamrentahan Ida Sang Hyang Widi Wasa ento upamane buka anake ane nyambehang gandum ane melah di tegalne.\n25Nanging petenge, dimasan anake suba pada pules, teka musuhne nyambehang akah-akah ambengan di selag-selagan gandume di tegale ento. Suba keto lantas ia magedi.\n26Dikalan gandume ento tumbuh, tur suba pada mluspusin, ditu mara ketara ambengane ento.\n27Ditu parekan sang madue tegale pada matur teken gustinne kene: ‘Ratu boyake bibit sane tandur iratu punika bibit sane becik? Napi awinanipun mangkin jeg samah madaging ambengan?’\n28Pangandikan gustinne: ‘Ada musuh ane nyambehang akah ambengan kemo.’ Laut matur parekane: ‘Punapi kalugra yen ambengane punika jaga butbut titiang?’\n29Pangandikan gustinnyane: ‘Depang malu keto, eda butbuta, sawireh yen abut ambengane ento, pedas punyan gandume milu mabutan.\n30Depang suba ia tumbuh bareng-bareng, kanti teka masan manyine. Ditu icang lakar ngorahin paderepe: ‘Punduhang malu ambengane tur pesel-peselin laut tunjel, suba keto mara punduhang gandumne aba ka jinenge!’”\n31Malih Ida mapidarta ring anake punika antuk pangande tiosan, sapuniki: “Pamrentahan Ida Sang Hyang Widi Wasa ento yen upamayang satmaka buka batun bingine, ane pulana baan anake di tegalne.\n32Di pantaran bibite, batun bingine ento bibit ane paling cerika! Nanging yen ia suba tumbuh, ia dadi ane paling gedena di pantaran entik-entikane. Buina ia bisa dadi punyan kayu gede, kanti kedis-kedise pada masebun di carang-carangne.”\n33Malih Ida mapitutur ring anake punika antuk pangande sapuniki: “Pamrentahan Ida Sang Hyang Widi Wasa ento buka ragine, ane jemaka baan anake eluh laut bebehanga di lakar tapene telung pane kanti makejang dadi tasak.”\n34Paurukan Idane punika sami pidartayang Ida antuk pangande. Tan wenten sane kadartayang ring anake punika sane tan nganggen pangande.\n35Mawinan tegep sampun sabda sane kadartayang olih sang nabi asapuniki: “Ulun bakal nganggon pangimba yen masabda teken anake ento. Ulun bakal nuturang paundukan ane tusing tawanga uli pangawit gumine.”\n36Ida Hyang Yesus raris ninggal anake akeh punika, tumuli mantuk. Parasisian Idane raris tangkil tur nunasang ring Ida sapuniki: “Ledang Guru nerangang ring titiang pangande ambengan ring pategalan gandume punika.”\n37Ida raris masaur, pangandikane: “Anake ane nyambeh bibit gandume ane melah ento, nah ento Sang Putraning Manusa Utusan Ida Sang Hyang Widi Wasa.\n38Ane pinaka tegal, nah ento gumine ene. Bibite ane melah ento, anake ane suba dadi parakaulan Ida Sang Hyang Widi Wasa, tur ambengane ento sakancan panjak I Jaat.\n39Musuhe ane nyambehang akah-akah ambengan, nah ento Ratun Setane. Masan manyine, nah ento pamragat gumine, tur paderepe ento paramalaekate.\n40Buka ambengane kapesel-pesel laut katunjel, keto mani wekasan di pamragat gumine.\n41Sang Putraning Manusa Utusan Ida Sang Hyang Widi Wasa bakal ngutus paramalaekat Idane, bakal milihin tur munduhang uli Pamrentahan Ida Sang Hyang Widi Wasa sawatek anake ane ngranayang manusane pada ngae dosa muah sakancan anake ane malaksana corah.\n42Anake ento makejang lakar kacemplungang ka kawah apine, ditu ia lakar ngeling masesambatan tur mataanan kanti giginne kriet-kriet.\n43Ditu mara parakaulan Ida Sang Hyang Widi Wasa bakal macaya buka matan aine, nah ento sasubane Ida Sang Aji ngadegang Pamrentahan Idane. Yen cening ngelah kuping, padingehangja!”\n44“Pamrentahan Ida Sang Hyang Widi Wasane ento kaupamayang buka branane ane matanem di tegale. Lantas ada anak nuju numbeg ditu nepukin branane ento, laut buin urugine apang ilid. Uli krana girang nyetne ia lantas ngadep pagelahane makejang, laut pipisne anggone meli tegale ento.”\n45“Keto masih Pamrentahan Ida Sang Hyang Widi Wasa ento kaupamayang buka sudagare ane ngalih mutiara ane melah.\n46Disubane ia nepukin mutiara ane kaliwat melah, ditu ia laut ngadep pagelahane makejang tumuli mutiarane ento belina.”\n47“Keto masih Pamrentahan Ida Sang Hyang Widi Wasa ento upamane buka jaringe ane pulanga baan anake di pasihe. Liu tur magenepan pesan bene ane kena jaring.\n48Sasubane bek, jaringe lantas kedenga ka pasisi. Ditu laut anake ento negak milihin be. Bene ane luung-luung celepanga ka dungkine, tur ane jelek-jelek kutanga.\n49Keto masih mani wekas di pamragat gumine; paramalaekate bakal teka nganehang anake ane dursila uli pantaran anake ane susila.\n50Anake ane dursila lakar kentungang ka kawah apine. Ditu ia bakal mataanan ngeling masesambatan kanti giginne kriet-kriet.”\n51“Kenken jani, apa cening ajak makejang suba pada resep?” sapunika pitaken Ida Hyang Yesus ring dane. Pasaur danene: “Inggih, sane mangkin sampun kapineh antuk titiang.”\n52Ida raris ngandika ring parasisian Idane: “Ento krana sawatek paraguru agamane ane suba nampi paurukan unduk Ida Sang Hyang Widi Wasa ngadegang Pamrentahan Idane di gumine ene, ia patuh buka anake ane mesuang brana ane anyar muah ane let uli di wadah branannyane.”\n53Sasampune Ida puput nyritayang pangandene punika, raris Ida kesah saking irika.\n54Sarauh Ida ring kota uedan Idane, irika Ida Hyang Yesus nguruk ring perhyangane irika. Anake sami pada angob tur mabaos: “Dijaya bakatanga karirihan muah kuasa kanti Ia nyidayang ngadakang praciri buka keto?\n55Kaden Ia pianak tukang kayune ento? Singke memenNe ane madan Maria, buina Yakobus, Yusup, Simon lan Yudas ento nyamanNe?\n56Buina nyamanNe eluh makejang dini bareng-bareng ajak iraga? Dadinne dijaya bakatanga ento makejang?”\n57Punika awinanipun anake punika tan nyak nampi Ida. Ida mabaos ring anake punika: “Satunggiling nabi, tansah kajiang antuk anake sajawining ring kota uedannyane miwah ring umahnyane.”\n58Santukan anake irika sami tan pracaya ring Ida kenginan wantah akidik Ida ngwentenang praciri ring kotane punika.


» Orti BaliSenin, 29 Nopember 2009 | BPKeris Pangant�n Olih J.M. Pand� Putu Alit Antara, S.Pd.Gega�n� sadina-dina wantah nulis reriptan an� lakar kirima ka m�dia massa, reriptan� ada marupa puisi Bali, satua bawak, satua lantang miwah satua magambar (komik). Krana ulihan kawagedan nga� sakancan reriptane ento, ia ngidayang masekolah miwah ngamertanin m�m�n�. I Gd� Sastra, k�to adan anak� truna ento, ia jani kuliah suba makira tamat di Jurusan Sastra Da�rah Bali. I Gd� Sastra, mula uling nu masekolah di SMP miwah SMA suba biasa nga� reriptan, an� setata katerbitan olih koran utawi majalah lokal miwah nasional. Honor san� katrima saking reriptan� ento mrasidayang nganti ia masekolah ngantos ka Perguruan Tinggi. Uling nu masekolah di SMA, ia suba kalahina mati teken bapan�. Bapan I Gd� Sastran� dugas nu hidup, mula demen tur waged nyastra, uning mawirama, nyurat aksara Bali ring lontar miwah ngripta satua bawak, puisi mabasa Bali miwah san� sios-siosan. Bapan� sampun kaloktah nyurat awig-awig ring lontar ngangg� aksara Bali, ngantos ak�h orderan� saking dura d�sa. Sak�wanten suratan idup� n�nten dados lempasang, ipun ngalahin mati kurenan miwah pianakn� santukan ipun ngraksa gering buh. Kocap w�nten panyaman� san� iri hati t�ken ipun, san� ngrikikang daya upaya apanga ipun padem.\nSatond�n bapan� ngalahin mati, maan ta�n mabesen teken pianakn� I Gd� Sastra kak�n� �Cening Gd�, pianak bapa, miribang sing makelo bapa lakar hidup, sak�wala da Gd� sebet, ento di Palinggih Penyungsungan� ada keris tusing masaung, tuah keris warisan leluhur Gd�n�, ento an� anggon Gd� uleng manah, apanga Gd� waged masastra. Buin pidan yan Gd� nepukin saungn�, ditu Gd� lakar katemu tek�n jatukarman Gd�n�, mogi apang Gd� nepukin kamertan miwah bagia ring mercapada ajak m�m�n Gd�n�, ak�to pabesen bapan� satonden ngalahin I Gd� Sastra ka gumin� an� wayah.\nPabesen bapan� ento, setata ingetange pesan tek�n I Gd� Sastra. Sawir�h suba mabukti, sasukat ia mret�nin tur ngupacarain keris warisan� sabilang Tumpek Landep, Ia ajak m�m�n� setata ngemolihang kerahayuan tur kamertanan� setata nglimbak. M�m�n� setata mawanti-wanti mapiteket tek�n I Gd� Sastra, mangdan� ngalih tunangan an� madu� manah tulus tresna tek�ning ia, tusing pati matr�, ngitungang arta brana anak muani. Sawir�h dugas� maluan ada anak bajang an� demen tek�n I Gd� Sastra setata tusing mak�lo galah matunangann�, sawir�h yaning sampun teka ka umahn� I Gd� Sastra, buin manin� ia mastikayang suud matunangan ajaka I Gd� Sastra. Ia suba ta�n nuturin tunang-tunangann� an� maluan apanga tusing malali mulihn�, sawir�h ia tuara ngelah umah luung, sak�wala tunangann� mamengkung, ento makrana setata papineh tunangann� gedeg tur wadih tek�n I Gde Sastra.\nAda tunangann� an� malu madan Kad�k Srid�wi, bajang jeg�g, langsing lanjar tur sampun makarya ring pemerintahan. Ia mula demen tek�n I Gde Sastra, k�to masi I Gd� Sastra sanget tresna teken ia. Sak�wala ri sedek Kad�k Srid�wi maan malali ka umahn� I Gd� Sastra, prajani tresnan� ilang tek�n I Gd� Sastra, miribang ada an� nitahang buka k�to. Makelo I Gde Sastra nahanang sakit ati, minehin kalacuran pad�w�kann� an� buka kak�n�.\n�Cening Gd� pianak m�m�, eda nyangetang ngenehang tunangan Gd�n� an� maluan, miribang m�m� tusing pajatukarman Gd�n� ajaka ia. Jani lan suciang manah cening� masrana baan sarahina ngrastiti ring Ida Sanghyang Widhi, apanga i raga molihang karahayuan tur kamertan ring jagat�, k�to pitutur m�m�n� sarahina-rahina tek�n I Gd� Sastra.\nRi tatkala ada pujawali ring Pura Dalem di d�san�, I Gd� Sastra mulih, kabenengan ento ia suba suud ujian skripsin� turmaning ia maan libur ngantosang pengumuman wisudan� dog�n. Ia meled apang polih ngayah ngigel Baris ring Pura Dalem. Sawir�h ia mula anak truna an� dueg nyastra tur maigel-igelan. Petengn� sesampun� Ida Betara-betari tedun miwah nyejer ring Palinggih Pengaruman, ditu I Gd� Sastra ngayah ngigel tari Baris. Para trunin� makejang angob tur nyumbungang indik keluwesan tur kewagedan I Gde Sastrane ngigel tari Baris. Miribang truni-truni desane makejang leket tresna tek�n ia. Sawir�h ia mula truna bagus, alep, dueg ngigel tur masastra. Di suban� suud ngayah ngigel Baris ring Pura Dalem, petengn� ri sedek ia masar� maan ngipi an� soleh karasayang. Ia ngipi ulungin bulan, sak�wala ia tusing kenapa-kenapa.\nBuin mani semengann� ia nakonang indik ipian, an� petengn� ento tek�n m�m�n�. Ditu m�m�n� ngemahang ia tutur kak�n�, �cening Gd� pianak m�m�, ipian cening� ento maka ciri luung, Gd� lakar ngamangguhang kerahajengan tur bagia, nepukin pajatukarman Gd�n�,� k�to raos m�m�n� tek�n I Gde Sastra.\nTond�n ada limolas menit, I Gd� Sastra ajaka m�m�n� matutur-tuturan, sag�t ada tamiu teka, tur sahasa ngojog tongosn� I Gd� Sastra ajak m�m�n�. �Om Swatiastu, tiang niki saking kota D�npasar, tiang mataken ring jron� sareng kalih, napi patut niki jeron� Guru Wayan Teja, san� dumun kasub masastra�, k�to pitaken tamiun�. Kacawis raris olih I Gd� Sastra, �Om Swastiastu, patut pisan puniki pondok Guru Wayan Teja, bapan tiang�, sak�wanten sampun su� n�nten kari. �\n�Tiang meriki santukan tiang ngelah pianak bajang, san� kageringan suba uling abulan, n�nten mrasidayang seger antuk tamban dokter miwah para balian san� siosan, kayang mangkin kari ring bal�n� n�nten mrasidayang bangun miwah ngraos, tiang polih pawisik ring para leluhur, apanga dini nunas langsuhan keris, an� prasida nyegerang pianak tiang�,� asapunika malih raos tamiun�. Kacawis olih I Gd� Sastra, �napi bapak madu� saung keris ring jero drika ring D�npasar?�. Sang tamiu raris nyaurin, �patut pisan, tiang madu� saung keris, warisan para leluhur tiang�, dados ragane uning?� Kacawis olih I Gd� Sastra, �y�ning asapunika kaw�ntenannyan�, minabang tiang keris san� i riki majatu karma (ngant�n) sareng saung druw�n bapak� san� ring D�npasar."\nGelising crita, I Gd� Sastra nunas langsuhan kerisn� tur ngaba kerisn� sareng tamiun� san� misaratang punika. Gargita pisan manah tamiun� punika, digelis memargi sareng kekalih ngungsi genah mobil sane baktane tek�n bapak tamiu. Ri sampun� kasiratin olih langsuhan keris miwah kainemin, ngraris seger sakadi jati mula Ni Kad�k Ayu, gargita pisan manah reramannyan� sareng kalih. Keris druw�n I Gd� Sastra majatu karma (nganten) tek�ning saung druw�n bapak Ketut W�da, ento makrana liang manah ipun I Gd� Sastra. Taler ipun kalulutan tresna ring Ni Kad�k Ayu, sareng kalih karangsukin Sanghyang Semara Ratih, reraman ipun� maka kalih anut jagi ngaryanang upacara pawiwahan. Sareng kalih adung pisan majangkepan, Ni Kadek Ayu, truni jegeg, langsing lanjar, raos banban tur sampun makarya dados bidan ring Puskesmas. Punika taler I Gd� Sastra sampun kaic�nin pakaryan olih bapak Ketut W�da dados pemimpin perusahan penerbitan ring D�npasar, santukan matuan ipun� mula akeh madu� perusahan, minakadi perhotelan, travel, peternakan, penerbitan, miwah san� sios-siosan.


PURWAKANING DADI 35 BAN - Ida Sang Hyang Widi Wasa - Bible Search\nPURWAKANING DADI 34 PURWAKANING DADI 36\nPURWAKANING DADI 35\nDane Yakub kamertanin antuk Ida Sang Hyang Widi Wasa ring Betel\n2Dane Yakub tumuli ngandika ring sakulawargan danene, miwah ring sakancan anake sane ngiring dane makasami sapuniki: “Kutangja dewa-dewa lenan ane ada di pantaran caine, tur suciangja deweke, muah sehinja panganggone. 3Jalan jani iraga makinkin luas ka Betel, ditu icang lakar nyujukang pamorboran aturan buat Ida Sang Hyang Widi Wasa, ane suba nagingin pinunas icange rikalaning icang kakewehan, muah ane setata ngiangin icang saparan-paran.” 4Irika ipun sareng sami tumuli pada ngaturang sakancan dewa lianan sane derbeang ipun, miwah anting-ating sane wenten ring kupingipune ring Dane Yakub. Dane Yakub raris nanem punika makasami ring sor wit tarune sane ageng, sane nampek ring Sikem.\n5Rikala Dane Yakub sareng oka-okan danene mamargi, sakancan kota-kotane sane wenten ring kiwa tengen danene sami katangkeb antuk wisia sane turun saking Ida Sang Hyang Widi Wasa, kantos dane sareng sami nenten kakepung. 6Dane Yakub miwah sakancan anake sane ngiring dane raris rauh ring Lus, sane ring tanah Kanaan, inggih punika Betel. 7Irika dane nyujukang pamorboran aturan, tur genahe punika kawastanin El-Betel. Santukan irika Ida Sang Hyang Widi Wasa sampun mapakantenang ragan Idane ring dane, duk dane malaib saking rakan danene. 8Ritatkala Ni Debora, pangempun Dane Ribka padem, ipun katanem ring tebenan kota Betele punika, ring sor wit tarune sane ageng, sane kawastanin: Wit Tungtung Tangis.\n9Sasampun Dane Yakub mawali saking Padan-Aram, Ida Sang Hyang Widi Wasa malih mapakantenang raga ring dane, tur Ida ngamertanin dane. 10Ida Sang Hyang Widi Wasa masabda ring dane sapuniki: “Adan kitane Yakub, sakewala uli jani kita tusing enu madan Yakub, nanging Israel.” Kadi asapunika Ida Sang Hyang Widi Wasa ngicen dane pesengan Israel. 11Ida Sang Hyang Widi Wasa malih masabda ring dane: “Ulun ene Widi Ane Maha Kuasa. Endah-gumendahja kita tur sayan ngliunangja. Uli sig kitane lakar wetu makudang-kudang bangsa. Buina kita lakar dadi leluur pararatu. 12Gumine ene, ane suba paicayang Ulun teken Abraham muah teken Ishak, lakar paicayang Ulun teken kita muah teken katurunan kitane.” 13Wusan punika Ida Sang Hyang Widi Wasa tumuli mlecat nilar Dane Yakub. 14Irika Dane Yakub raris nyujukang tugu batu ring genahe punika. Tugune punika kaplaspas, malantaran kasriokin anggur miwah minyak. 15Genah Ida Sang Hyang Widi Wasa masabda ring dane raris kawastanin Betel, antuk Dane Yakub.\nIndik sedan Dane Rahel\n16Sasampune punika dane sareng sami raris kesah saking Betel. Rikala dane sampun nampek ring kota Eprata, Dane Rahel raris ngembasang putra, tur abot pisan antuk dane ngembasang. 17Rikala dane kameweh-meweh ngembasang putra punika, bidane raris mabaos ring dane sapuniki: “Sampunangja ajerih, santukan sane mangkin ragane malih polih rare lanang.” 18Dane Rahel raris seda. Nanging sadurung dane megat jiwa, rarene punika icen dane pesengan: Ben-Oni. Nanging ajinnyane ngicen pesengan: Benyamin.\n19Rikala Dane Rahel seda, dane raris kapendem ring sisin margine ka Eprata, inggih punika Betlehem. 20Dane Yakub raris nyujukang tugu ring duur kubur danene, tur tugune punika kantun rauh mangkin. 21Sasampune punika dane Israel raris nglanturang pamargi, tumuli dane nyujukang kemah danene ring samping Menara Edere.\n22Duk dane Israel jenek ring samping Menara Edere, Dane Ruben polih matemu semara ring Ni Bilha, rabin ajin danene. Indike punika kapireng antuk dane Israel, mawinan dane kalintang duka.\nMungguing paraputran Dane Yakub sane lanang-lanang wenten roras diri akehnyane. 23Paraputran Dane Lea, inggih punika: Dane Ruben (okan Dane Yakub sane pinih duur), Dane Simeon, Lewi, Yehuda, Isakar miwah Sebulon. 24Paraputran Dane Rahel, inggih punika: Dane Yusup miwah Benyamin. 25Oka-okan Ni Bilha, panyeroan Dane Rahel, inggih punika: Dane Dan miwah Naptali. 26Oka-okan Dane Yakub sane embas saking Ni Silpa, panyeroan Dane Lea, inggih punika: Dane Gad miwah Aser. Punika makasami paraputran Dane Yakub sane lanang-lanang, sane embas ring Padan-Aram.\nIndik sedan Dane Ishak\n27Dane Yakub tumuli lunga ka genah Dane Ishak, ajin danene, ring Mamre, sane nampek ring Hebron, genah Dane Abraham miwah Dane Ishak madunungan. 28Mungguing yusan Dane Ishak wenten satus wulung dasa warsa. 29Dane Ishak seda rikala dane sampun kalintang lingsir. Layon danene raris kapendem antuk Dane Esau miwah Yakub, oka-okan danene.


UPACARA 19 BAN - Ida Sang Hyang Widi Wasa ngandikayang - Bible Search\nUPACARA 18 UPACARA 20\nPidabdab indik kasucian miwah kadilan\n1Ida Sang Hyang Widi Wasa ngandikayang Dane Musa, 2mangda ngrauhang pituduhe puniki ring bangsa Israele. Sapuniki sabdan Idane: “Kita ajak makejang patut suci, sawireh Ulun Sang Hyang Widi Wasa, Widin kitane maraga suci. 3Asing-asing anak patut bakti teken meme bapanne, muah ngluihang dina Sabate, buka ane suba pituduhang Ulun. Ulun ene Ida Sang Hyang Widi Wasa Widin kitane.\n4Eda kita ngutang Ulun, laut mabakti teken arca-arcane. Eda kita ngae arca ane malakar aji logam muah nyungsung arcane ento. Ulun ene Ida Sang Hyang Widi Wasa, Widin kitane.\n5Yening kita nampah wewalungan buat lakar anggon kita aturan karahayuan, kita patut nuutang pidabdabe ane suba paicayang Ulun, ditu Ulun lakar nrima aturan kitane ento. 6Isin wewalungane ento patut daar kita di dina wewalungane ento katampah, wiadin kanti buin maninne. Bene ane enu masisa kanti makapuan ento, patut katunjel, 7sawireh bene ento leteh manut sopacaraning agama. Yen bene ento daar kita, dadinne aturane ento tusing lakar trima Ulun. 8Nyenja naar bene ento, ia pelih, baana ia tusing minayang barang ane suba kanehang buat Ulun teken barange ane biasa. Anake ento tusing dadi buin kadanin kaulan Ulune.\n9Yening kita manyi, eda anyina gandume ane mentik di sisin-sisin tegale, buina eda malipetan buat manyi gandume ane kaliwatan. 10Eda buin malipetan ka abian anggure buat lakar ngalap buah anggure ane enu makutang, wiadin nuduk buah-buah anggure ane suba ulung. Depang kutang ento buat anake ane tiwas muah wong sunantarane. Ulun ene Ida Sang Hyang Widi Wasa, Widin kitane.\n11Edaja kita mamaling, melog-melog wiadin mobab. 12Edaja kita majanji sajeroning parab Ulune, yen mula kita tuah lakar tusing ngisinin janjin kitane ento. Unduke ento nganistayang parab Ulune. Ulun ene Ida Sang Hyang Widi Wasa, Widin kitane.\n13Edaja kita mamaksa sesaman kitane wiadin ngrampas barangnyane. Edaja kita nganggeh upah anake ane tunden kita magarapan, yadiastun tuah apeteng dogen. 14Edaja kita nemah anak bongol, muah edaja kita ngejang barang di arepan anake buta, apanga ia katanjung. Takutja teken Ulun, Ulun ene Ida Sang Hyang Widi Wasa, Widin kitane.\n15Kita patut jujur tur adil. Yening kita nepasin wicaran anak, eda kita milon teken anak tiwas wiadin takut teken anak sugih. 16Edaja kita misunayang anak lenan. Yening idup wiadin matin anake ento magantung teken wicarane ane sedek katepasin ento, kita patut ngraos, yening kasaksian kitane ento prasida nulungin anake ento. Ulun ene Ida Sang Hyang Widi Wasa.\n17Edaja kita ngadut sekel ati teken anak. Sapsapangja paieg kitane ngajak anake ento, apanga kita tusing madosa ulihan anake ento. 18Edaja kita ngwales sakit ati teken anak, wiadin ngadut sekel ati teken anake ento, nanging tresnainja sesaman kitane buka kita nresnain dewek kitane. Ulun ene Ida Sang Hyang Widi Wasa.\n19Tuutja pituduh-pituduh Ulune. Eda kita nglumbahang ubuhan ane melenan sorohne. Eda kita mamula bibit duang soroh di tegalane ane abesik. Eda masih kita mapanganggo ane malakar aji benang ane duang soroh.\n20Upama, ada anak muani ane suba majanji lakar ngadep panjakne luh teken anak muani lenan lakar anggona selir. Yening anake muani ane lakar meli ento tonden mayah, lantas anake ane ngelahang panjake ento matemu semara ngajak anake luh ento, dadinne ia ajaka dadua ento patut kukum, nanging tusing ukuman mati, sawireh yadiastunja buka kenken, anake eluh ento masih enu dadi panjakne. 21Anake muani ento patut ngaturang biri-biri muani aukud ka gapuran Kemah Sucin Ulune makadadi aturan panebus kapelihan. 22Sang pandita patut ngaturang aturane ento, buat upacara panyucian, apanga dosan anake ento kabrastayang. Ditu Ida Sang Hyang Widi Wasa lakar ngampurayang anake ento.\n23Yening kita suba ngaug gumi Kanaane, tur ditu kita mamula woh-wohan apaja luire, kita patut nganggep buahnyane ento leteh telung taun makelonne, uli mara mlajah mabuah. Sajeroning telung taun kita tusing dadi naar buahne ento. 24Di taune ane kaping pat makejang buahne patut anggon kita aturan buat nyinahang suksman keneh kitane teken Ulun, Sang Hyang Widi Wasa. 25Di taun ane kaping lima, ditu mara kita dadi naar buahne ento. Yening kita nglaksanayang sakancan pituduhe ene, punyan woh-wohan kitane lakar buin ngedan mabuah. Ulun ene Sang Hyang Widi Wasa, Widin kitane.\n26Edaja kita naar be ane enu misi getih. Edaja kita ngadokang pangiwa apaja luire. 27Edaja kita nyukur bok kitane ane di samping sirah kitane wiadin ngurisin jenggot kitane. 28Edaja kita nulisin kulit kitane aji tanda-tanda, wiadin nues-nues kulit kitane makadadi tanda kaduhkitan buat mangenang anake ane mati. Ulun ene Ida Sang Hyang Widi Wasa.\n29Edaja kita nganistayang tegak pianak-pianak kitane ane luh-luh, baane kita nganggon ia panayang di perhyangan dewa-dewane. Yening kita nglaksanayang paundukane ane buka keto, kita lakar nyumbah dewa-dewa tur tingkahe ane tuara patut lakar ngebekin gumin kitane. 30Luihangja dina Sabate, tur luihangja tongos Ulune kasumbah. Ulun ene Ida Sang Hyang Widi Wasa.\n31Edaja kita ngidih pepineh teken anake ane ngidih pepineh teken roh-roh anake ane suba mati. Yening kita nglaksanayang unduke ane buka keto, kita dadi leteh. Ulun ene Ida Sang Hyang Widi Wasa, Widin kitane.\n32Ajiang tur baktininja anake ane suba wreda. Takut muah astiti baktija teken Ulun, sawireh Ulun ene Sang Hyang Widi Wasa.\n33Edaja kita matingkah ane tuara patut teken wong sunantara ane nongos di gumin kitane. 34Matingkahja teken ia buka kita matingkah marep teken bangsan kitane, tur tresnainja ia buka kita nresnain dewek kitane. Ingetangja, kita masih taen dadi wong sunantara di Mesir. Ulun ene Sang Hyang Widi Wasa, Widin kitane.\n35Eda kita ngapus anak len aji ukuran ane palsu, yadian aji ukuran panjang, aji panimbangan wiadin aji panakehan. 36Kita patut nganggon meteran, panimbangan muah panakehan ane beneh. Ulun ene Sang Hyang Widi Wasa, Widin kitane tur Ulun suba nuntun kita pesu uli Mesir. 37Tinutinja sakancan pituduh muah pidabdab Ulune. Ulun ene Sang Hyang Widi Wasa.”


PURWAKANING DADI 31 BAN - Sedek rahina anu Dane Yakub - Bible Search\nPURWAKANING DADI 30 PURWAKANING DADI 32\nPURWAKANING DADI 31\nDane Yakub malaib nilar Dane Laban\n1Sedek rahina anu Dane Yakub mireng oka-okan Dane Laban pada pakrimik sapuniki: “I Yakub nyuang sakancan gelah bapan iragane. Kasugihan iane ento makejang uli gelah bapan iragane.” 2Samaliha kacingak antuk Dane Yakub, swabawan Dane Laban marep ring dane, bina pisan ring sane sampun-sampun. 3Ida Sang Hyang Widi Wasa raris masabda ring Dane Yakub, sapuniki: “Kemaja kita mulih ka gumin kaluuran kitane muah sig kulawargan kitane. Ulun lakar ngiangin kita.”\n4Sasampune punika Dane Yakub tumuli ngandikayang parekan danene ngaturin Dane Rahel miwah Dane Lea mangda dane rauh ring genah Dane Yakub ring tegale, ring genah kambing miwah biri-birin danene. 5Irika dane mabaos ring sang kalih sapuniki: “Swabawan dane iaji tusing enu buka ane suba-suba. Nanging Widin bapan beline ngiangin beli. 6Adi ajak dadua masih pada nawang, mungguing beli suba ngonyang bayu ngayah teken ajin adine. 7Nanging ajin adine suba mekelin beli, tur kanti ping dasa dane ngesehin upah beline. Sakewala Ida Sang Hyang Widi Wasa tusing nglugrain dane nglaksanayang paundukan ane jaat marep teken beli. 8Yen dane ngandika mungguing ane brintik-brintik lakar dadi upah beline, lantas sakancan kambing muah biri-birine ento manakan brintik-brintik. Tur yen dane ngandikayang mungguing, ane poleng-poleng lakar dadi upah beline, laut sakancan kambing muah biri-birine ento manakan poleng-poleng. 9Aketo undukne Ida Sang Hyang Widi Wasa ngambil ubuhan ajin adine, tur paicayang Ida teken beli.\n10Sedek dina anu di masan kambing muah biri-birine buang, beli ngipi nepukin kambing muah biri-biri muani poleng-poleng, brintik-brintik muah belang-belang nunggangin kambing muah biri-birine ento makejang. 11Buina Malaekat Ida Sang Hyang Widi Wasa masabda teken beli di pangipian, kene: ‘Yakub.’ Atur beline: ‘Inggih titiang Ratu!’ 12Ida buin masabda: ‘Tingalinja sakancan kambing muah biri-biri muani ane nunggangin kambing muah biri-birine ento makejang poleng-poleng, brintik-brintik muah belang-belang. Sawireh sakancan ane laksanayanga baan I Laban marep teken kita, suba cingak Ulun. 13Ulun ene Widi ane di Betel sig tongos kitane ngwangun lingga ane sriokin kita lengis, sig tongos kitane ngaturang sesangi teken Ulun. Ane jani dabdabangja iban kitane, makaadja uli gumine ene, tur mulihja kita ka gumi uedan kitane.’ ”\n14Dane Rahel miwah Dane Lea matur ring Dane Yakub, sapuniki: “Tiang nenten kari maderbe duman wiadin waris ring ajin tiange. 15Tiang sareng kalih puniki sampun kanggep sakadi wong sunantara, santukan tiang sampun kadol. Samaliha jinah panumbase punika makasami sampun telasang ipun. 16Samaliha sane sampun kambil antuk Ida Sang Hyang Widi Wasa saking ajin tiange, punika dados derben tiang miwah pianak-pianak tiange. Sane mangkin rarisang margiang sakancan paindikan sane sabdayanga antuk Ida Sang Hyang Widi Wasa ring beli.”\n17Dane Yakub tumuli makinkin, oka-okan danene miwah pararabin danene raris kunggahang ring tundun untane. 18Sawatek ingon-ingon danene miwah saananing sane sampun keniang dane ring Padan-Aram sami kabakta lunga ka tanah Kanaan ka genah Dane Ishak, ajin danene. 19Duk punika Dane Laban nuju lunga nyukur bulun biri-birin danene. Rikala punika Dane Rahel raris mamaling arcan ajin danene. 20Dane Yakub ngapus Dane Laban, malantaran dane nenten mapiuning ring dane mungguing dane mapakayun malaib. 21Dane gegison kesah saking irika sarwi mamuat saananing arta branan danene. Dane mamargi nglintangin Tukad Eprat, tur ngungsi Pagunungan Gilead.\nDane Laban ngetut pamargin Dane Yakub\n22Sasampune mamargi tigang rahina, Dane Laban polih gatra mungguing Dane Yakub sampun malaib. 23Dane raris ngajak kadang wargan danene ngetut pamargin Dane Yakub. Sasampune mamargi pitung rahina suenipun, Dane Yakub keni ketut antuk Dane Laban, ring Pagunungan Gilead. 24Wengine Ida Sang Hyang Widi Wasa ngrauhin Dane Laban sajeroning panyumpenan, sarwi masabda ring dane: “Ingetangja, eda pesan kita ngambekang kawirosan marep teken I Yakub.” 25Duk punika Dane Yakub sampun nyujukang kemah danene ring pagunungan, kadi asapunika taler Dane Laban miwah kadang wargan danene sampun nyujukang kemah danene ring Pagunungan Gilead.\n26Dane Laban raris mabaos ring Dane Yakub: “Apa ane gae cening ene? Dadi cening ngapus ua, tur mrarut pianak-pianak uane luh-luh buka anak dadi jejarahan? 27Ngudiang dadi cening malaib tan pawangsit tur ngapus ua? Yen cening morahan teken ua, sinah ua saking liang ngatehang cening aji kidung muah gong. 28Buina ua tusing baang cening sela buat ngaras cucu-cucu muah pianak-pianak uane. Sigug pesan pajalan ceninge ene. 29Ua ene kuasa buat nyelekang cening, nanging ibi sanja Widin ajin ceninge suba masabda teken ua, apanga ua tusing ngambekang kawirosan teken cening. 30Ua nawang mungguing cening suba dot pesan mulih ka jeron ceninge, nanging dadi cening mamaling dewan uane?”\n31Dane Yakub raris matur sapuniki: “Tiang rumasa ajerih, santukan kamanah antuk tiang, ua jagi ngambil oka-okan uane saking tiang. 32Nanging yen dewan uane punika keniang ua ring pantaran tiange rarisang sampun ipun pademang. Sane mangkin iriki ring ajeng kadang wargan iragane sami, rarisang tureksain barang-barang tiange, tur rarisang ambil barang druen uane.” Dane Yakub nenten pisan uning mungguing Dane Rahel sane mamaling arcane punika.\n33Dane Laban raris ngranjing ka kemah Dane Yakub miwah ka kemah Dane Lea pingkalih ka kemah panyeroane makakalih punika, nanging arcane punika nenten kapanggih. Sasampun medal saking kemah Dane Lea, dane raris ngranjing ka kemah Dane Rahel. 34Nanging arcane punika sampun kambil antuk Dane Rahel tur kengkebang ring tengah kedapan danene, tur dane malinggih ring duur kedapane punika. Sadaging kemahe punika makasami katureksain antuk Dane Laban, nanging arcane punika nenten panggihin dane. 35Dane Rahel tumuli matur ring ajin danene: “Sampunangja aji menggah ring kayun, santukan tiang nenten mrasidayang nangkilin aji, sawetning tiang katuju sebel ring awak.” Dane Laban nyliksik makasami, nanging arcane punika nenten wenten panggihin dane.\n36Dane Yakub tumuli merang ring kayun, sarwi mabaos kadi asapuniki: “Napike iwang miwah dosan tiange, kantos ua sarat pisan nguber tiang? 37Sane mangkin barang tiange sampun tureksain ua makasami, punapike wenten panggihin ua barang-barang druen uane. Rarisang genahang iriki ring ajeng kadang wargan tiange miwah ring ajeng kadang wargan uane, mangda dane sareng sami nepasin iraga sareng kalih. 38Sampun kalih dasa taun suenipun tiang ngiring ua, biri-biri miwah kambing uane sane lua nenten naenin kruron, samaliha panak kambing uane nenten naenin tampah miwah tunas tiang. 39Sane sarap sato galak nenten naenin aturang tiang ring ua nanging tiang newek sane masilihin. Sane kapaling antuk anake rikalaning rahina wiadin rikalaning wengi, setata tiang tagihin ua pasilihipun. 40Tiang setata nandang kebus rikalaning rahina, miwah nandang dingin rikalaning wengi, maliha matan tiange nenten naenin pules. 41Kalih dasa taun suenipun tiang ring jeron uane, tur patbelas taun suenipun tiang sampun makarya, mangdane tiang polih okan uane makakalih, miwah malih nem taun tiang makarya, mangdane tiang polih ingon-ingon uane. Sajeroning punika sampun kantos ping dasa ua ngesehin upah tiange. 42Yening Widin ajin tiange inggih punika Widin Dane Abraham, miwah Widi sane kajerihin antuk Dane Ishak nenten ngiangin tiang, sinah ua sampun nundung tiang matalang. Nanging kasangsaran miwah katuyuhan tiange sampun kacingak antuk Ida Sang Hyang Widi Wasa, tur sane dibi sande Ida sampun nibakang tetepasan.”\nPrajanjian Dane Yakub marep ring Dane Laban\n43Dane Laban tumuli masaur, sapuniki: “Anake luh-luh ene pianak uane, muah cerik-cerike muani ene cucun uane muah ingon-ingone ene, ingon-ingon uane, tur sawatek ane tingalin cening dini, ento makejang gelah uane. Ane jani sawireh ua suba tusing nyidayang buin ngisiang pianak-pianak muah cucu-cucun uane, 44ento krana jalan jani iraga ngae prajanjian, tur ngwangun tugu makadadi upasaksin prajanjian ua ngajak cening.”\n45Wusan punika Dane Yakub raris ngambil batu asiki, sarwi kajujukang dados tugu. 46Sapanglanturipun Dane Yakub raris mabaos ring kadang wargan danene, sapuniki: “Kemaja punduhang batune.” Dane sareng sami raris ngambil batu saha kadugdugang, tumuli dane sareng sami majengan ring sisin dugdugan batune punika. 47Dugdugan batune punika kawastanin Yegar-Sahaduta antuk Dane Laban nanging Dane Yakub ngwastanin Galed. 48Dane Laban raris ngandika: “Di dinane jani dugdugan batune ene dadi upasaksi di pantaran uane ngajak cening.” Punika awinannyane dugdugan batune punika kawastanin Galed. 49Genahe punika taler kawastanin Mispa santukan baos danene: “Dumadak Ida Sang Hyang Widi Wasa macingak teken ua muah cening, rikalaning iraga pada majohan. 50Ingetang pesan, yen cening nyelekang pianak-pianak uane, muah yen cening buin ngalih kurenan len, yadian ua tusing tau, Ida Sang Hyang Widi Wasa ane nyuryanin iraga.” 51Sapanglanturipun Dane Laban mabaos ring Dane Yakub, sapuniki: “Tingalinja dugdugan batune ane dugdugang ua di pantaran uane klawan cening, muah tingalinja tugune ene. 52Dugdugan batu muah tugune ene makadadi upasaksi, mungguing ua tusing lakar ngliwatin dugdugan batune ene buat lakar ngalih cening, aketo masih cening tusing lakar ngliwatin dugdugan batune muah tugune ene buat lakar ngalih ua, maduluran pepineh ane tan rahayu. 53Dumadak Widin Dane Abraham muah Widin Dane Nahor, dadi hakim di pantaran iragane.” Dane Yakub tumuli masumpah, masrana nyambat parab Ida Sang Hyang Widi Wasa, sasungsungan Dane Ishak ajin danene, buat ngamanggehang prajanjiane punika. 54Samaliha Dane Yakub raris nampah wewalungan kanggen aturan ring gununge punika. Dane ngundang kadang wargan danene buat sareng-sareng majengan irika. Sawusan majengan dane sareng sami makolem ring gununge punika. 55Benjangne pasemengan Dane Laban ngaras putu-putun danene miwah oka-okan danene, sarwi ngamertanin dane sami. Wusan punika Dane Laban raris mawali mantuk ka jeron danene.